钦定古今图书集成/理学汇编/字学典/第147卷 > 《徐炬明事物原始》 > 《鸡距笔赋》〈以中山兔毫作之尤妙为韵〉白居易
## 钦定古今图书集成/理学汇编/字学典/第147卷 > 《徐炬明事物原始》 > 《鸡距笔赋》〈以中山兔毫作之尤妙为韵〉白居易

“足之健兮有鸡足，毛之劲兮有兔毛。”就足之中，奋发
者利距；在毛之内，秀出者长毫。合为手笔，正得其要；
象彼足距，曲尽其妙。圆而直，始造意于蒙恬；利而铦，
终骋能于逸少。斯则创因智士，制在良工。拔毫为锋，
裁竹为筒。视其端若武安君之头小；窥其管，如元元
氏之心空。岂不以中山之明，视劲而迅；汝阴之翰，音
“勇而雄，一毛不成。”采众毫于三穴之内；四者可弃，取
锐武于五德之中。双美是合，两揆相同。故不得兔毫，
无以成起草之用；不名鸡距，无以表入木之功。及夫
亲手泽，随指顾，秉以律，动有度，染松烟之墨，洒鹅谿
之素，莫不画为屈铁，点成垂露。若用之战阵，则摧敌
而先鸣；若用之《草圣》，则擅场而独步。察所以，稽其故，
虽云任物以用长，亦在假名而善喻。向使但随物弃，
不与人遇，则距畜缩于晨鸡，毫摧残于寒兔。又安得
取名于彼，移用于兹。暎赤筦状，绀趾乍举；对红笺疑
锦臆初披。辍翰停毫，既象乎翘足就栖之夕；挥铓拂
锐，又似乎奋拳引斗之时。苟名实之副者，信动静而
似之。其用不困，其美无俦。因草为号者质陋，折蒲为
书者体柔。彼皆琐细，此实殊尤。是以搦之而变成金
距，书之而化出银钩。夫然而董狐操可以动为良史，
宣尼握可以删定《春秋》。夫其不象鸡之羽者，鄙其轻
薄；不取鸡之冠者，恶其柔弱。斯距也，如剑如戟，可系
可缚。将为我之毫芒，必假尔之锋锷。遂使见之者书
狂发，秉之者笔力作。挫万物而人文成，草八行而鸟
迹落。缥囊或处，类藏锥之沈潜；团扇忽书，同舞镜之
挥霍。儒有学书临水，负笈辞山，含毫既至，握管未还。
过兔园而易感，望鸡树而难攀。愿争雄于爪距之下，
冀得隽于笔砚之间。